יועץ ממלכתי (סרט)

יועץ ממלכתי (ברוסית: Статский советник, או בכתיב הישן: Статскiй совѣтникъ) הוא סרט דרמה רוסי שיצא לאקרנים בשנת 2005 ומבוסס על ספר פופולרי באותו שם מאת בוריס אקונין. במאי הסרט היה פיליפ יאנקובסקי.

אולפני T3 של ניקיטה מיכאלקוב רכשו את הזכויות על הספר, וההפקה החלה בשנת 2004. הסרט צולם במוסקבה ובסנקט פטרבורג ויצא לאקרנים ברוסיה ובחבר המדינות באפריל 2005. הוא זכה לביקורות טובות בעיקר והניב הכנסות של 7 מיליון דולר במכירות בקופות לעומת תקציב של 4 מיליון דולר. קונסטנטין חבנסקי וניקיטה מיכאלקוב זכו בפרסי נשר הזהב בקטגוריות השחקן הטוב ביותר ושחקן המשנה הטוב ביותר, בהתאמה.

ברוסיה של המאה ה-19, ארגון מהפכני זומם להתנקש בחייו של מושל מוסקבה כצעד ראשון להפלת שלטון הצאר. היועץ הממלכתי אראסט פנדורין מתייצב להילחם נגדם, אך נאלץ להיאבק גם בעילוי מסנקט פטרבורג הבירה, הנסיך פוז'ארסקי.

תקציר עלילת הסרט
האימפריה הרוסית, סוף המאה ה-19. השנה היא 1891. הרכבת מפטרבורג למוסקבה עוצרת בתחנת קלין, התחנה האחרונה לפני ההגעה למוסקבה. בקרון המיוחד יושב שר הממשלה הגנרל-אדיוטאנט חראפּוֹב, שנפגש עם אדם המציג עצמו בתור היועץ הממלכתי אֶראסְט פֶּטְרוֹביץ' פַנְדוֹרין, האחראי על ביטחון השר במוסקבה והממונה למשימות מיוחדות מטעם המושל הכללי המוסקבאי. אלא שעד מהרה האיש חושף עצמו כמתחזה; הוא דוקר את השר למוות בפגיון חד, ועל הידית ראשי התיבות "א.ל.". בהמשך מתברר שהמתנקש הוא ראש ארגון הטרור "א.ל." ("הארגון הלוחם", בראשי תיבות). אנשי הארגון הם רחמט, ימליה ופשוש, הקובעים את מושבם במוסקבה, ועוזרת להם מהפכנית המכנה עצמה "מחט". 

המושל הכללי דוֹלְגוֹרוּצקי מבקש מפנדורין לחקור את רצח השר ולמצוא את המתנקש בהקדם. פנדורין מוצא עצמו במרכזו של מאבק בין טרוריסטים רצחניים, פוליטיקאים תאבי כוח, אנשי חוק מושחתים ויפהפיות מסתוריות ובמאבק בין רוסיה הישנה, הקיסרית, לבין רוסיה החדשה, המהפכנית.

 שחקנים ודמויות 
 אולג מנשיקוב – אראסט פנדורין
 ניקיטה מיכאלקוב – הנסיך גלב פוז'ארסקי
 קונסטנטין חבנסקי – גרין
 איגור יאסולוביץ' – ארונסון הכימאי
 אלכסיי גורבונוב – ניקולאי סלזניוב / רחמט
 ולדימיר משקוב – טיכון בוגויאבלנסקי
 אמיליה ספיבאק – אסתר
 מסאמי אגאווה – המשרת מאסה
 פיודור בונדרצ'וק – הקצין פיוטר בורצ'ינסקי
 אולג טבקוב – הנסיך ולדימיר דולגורוצקי, המושל הכללי המוסקבאי
 מריה מירונובה – ז'ולי רנאר
 אוקסנה פנדרה – "מחט"

הבדלים לעומת הספר
 בספר, שם משפחתו של המושל המוסקבאי הוא "דולגורוקוי", בסרט שמו "דולגורוצקי". קרוב לוודאי שהדמות מתייחסת לנסיך ולדימיר אנדרייביץ' דולגורוקוב, שניהל את מוסקבה משנת 1865 עד 1891, כשהוחלף על ידי הנסיך הגדול סרגיי אלכסנדרוביץ'.
 הדמות שמגלם פיודור בונדרצ'וק, בורצ'ינסקי, הוא מיזוג של שתי דמויות מתוך הספר, בורליאייב וסוורצ'ינסקי.
 בספר סוורצ'ינסקי מת בעקבות פיצוץ פצצה בתחנת הרכבת ניקולאייבסק, בורליאייב נהרג בעת ניסיון מעצרם של חברי הארגון הלוחם. בסרט בורצ'ינסקי נורה לאחר שהוא לא מצליח לעצור את פוז'ארסקי.
 בספר רעיון הפגישה במרחץ מגיע מיוזמתו של פוז'ארסקי, בסרט פנדורין הוא שהעלה את הרעיון. בספר הפגישה נערכת בחדר מספר 6, בסרט הפגישה נערכת בחדר מספר 5, בשל מיזוג הדמויות סוורצ'ינסקי ובורליאייב.
 בספר שוד מרכבת אוצר המדינה מתרחש לאחר שמחצית מהאבטחה מוסחת, בזמן שבסרט המחבלים מוציאים להורג את כל אנשי האבטחה.
 בספר פנדורין מסרב לשרת תחת מושל מוסקבה החדש, בסרט הוא תחילה מסרב אך לבסוף מתרצה.

פרסים ומועמדויות
 פרסים ומועמדויות פרס קטגוריה מועמד תוצאהMTV Russia Movie Awards התפקיד הנשי הטוב ביותר אוקסנה פנדרה  צוות השחקנים הטוב ביותר   הנשיקה הטובה ביותר אוקסנה פנדרה וקונסטנטין חבנסקי נשר הזהב השחקן הטוב ביותר ניקיטה מיכאלקוב  שחקן המשנה הטוב ביותר קונסטנטין חבנסקי  הסרט העלילתי הטוב ביותר   שחקנית המשנה הטובה ביותר מריה מירונובה  שחקן המשנה הטוב ביותר ולדימיר משקוב ניקה עבודת עיצוב ההפקה הטובה ביותר ולדימיר ארונין  השחקן הטוב ביותר ניקיטה מיכאלקוב  שחקנית המשנה הטובה ביותר אוקסנה פנדרה פרסי פסטיבל קינוטאבר התפקיד הגברי הטוב ביותר ניקיטה מיכאלקוב  "הפרס העיקרי"  

 קישורים חיצוניים 


הערות שוליים

קטגוריה:סרטי הערוץ הראשון ברוסיה
קטגוריה:סרטים תקופתיים
קטגוריה:סרטי דרמה היסטורית
קטגוריה:סרטי 2005
קטגוריה:סרטים ברוסית
קטגוריה:סרטי דרמה רוסיים
קטגוריה:סרטים רוסיים מבוססי ספרים
קטגוריה:סרטים לפי ספרי בוריס אקונין
קטגוריה:האימפריה הרוסית בתרבות
קטגוריה:מוסקבה בקולנוע